钦定古今图书集成/历象汇编/庶征典/第135卷 > 《观象玩占》 > 《杂占》
## 钦定古今图书集成/历象汇编/庶征典/第135卷 > 《观象玩占》 > 《杂占》

水以春冰。《地镜》曰：“有兵，岁不成；一曰：女主昌，大臣死，
民疫，秋禾不成。”

水以夏冰，兵起，人主死；一曰岁饥，民流。京房曰：“夏冰，
其国病疾，五谷不成，有兵大起，地夏冻。”京房曰：“其乡
流血。”

秋，冰。夏人忧兵起。一曰：“水。”三月至九月有冰，皆为大
兵起。

水，冬不冰。《地镜》曰：“为饥，为兵；一曰有疾疫；一曰有易
王。”

邑中冬不寒，地水不冻，其国易政，民饥绝食，天下移。

周

### 简王十一年春正月鲁雨木冰

按《春秋》鲁成公十六年春正月，雨木冰。　按《公羊传》，
雨木冰者何？雨而木冰也。何以书？记异也。　按《穀梁
传》雨而木冰也，志异也。《传》曰：“根枝折。”

〈大全〉“雨木冰”者，雨而木冰也。何休曰：“木者少阳，幼君大臣之象。冰者凝阴，兵之类也。冰胁木者，君臣将执于兵之征。”未几而有沙随苕丘之事。天人之际

休咎之应，焉可诬也。而欲尽废《五行传》，亦过矣。

按：《汉书五行志》，《春秋》成公十六年“正月，雨木冰。”刘歆
以为，上阳施不下通，下阴施不上达，故雨而木为之
冰。雰气寒，木不曲直也。刘向以为，冰者阴之盛而水
滞者也，木者少阳，贵臣卿大夫之象也。此人将有害，
则阴气胁木，木先寒，故得雨而冰也。是时叔孙侨如
出奔，公子偃诛死。一曰，时晋执季孙行父，又执公，此
执辱之异。或曰，今之长老名木冰为“木介。”介者，甲。甲，
兵象也。是岁，晋有鄢陵之战，楚王伤目而败。属常雨
也。